Regeringen sagde nej til at støtte byggeriet af en letbane i Aalborg. Og siger nu også nej til at støtte en langt billigere løsning - nemlig en busbane.

Sådan tolker folketingsmedlem Rasmus Prehn (S) et svar, han i går fik af transportministeren.

- Det er mangel på ansvarsfølelse. En ting er, at de ikke vil være med til at støtte letbanen i Aalborg, men det er rigtig ærgerlig og træls, at de heller ikke vil støtte en busløsning, siger han.

Transportminister Hans Chr. Schmidt (V) skriver i svaret til Rasmus Prehn, at den tidligere regering satte gang i flere projekter, end der var råd til. Og at den nuværende regering derfor ikke har lagt op til at erstatte Aalborg Letbane med andre projekter.

Og det tolker Rasmus Prehn som en ren afvisning.

Heller ikke Daniel Nyboe (R), 1. viceborgmester i Aalborg Kommune er imponeret.

- Det er ærgerligt, at vi skal kæmpe sådan. Regeringen bør ombestemme sig. Med et statsfinansieret universitet og et ny supersygehus i byen, skal vi også have en ordentlig offentlig transport, siger han.